5 หุ้น “นิคม-รถอีวี” ดีดบวก! ลุ้นบอร์ด EV เคาะมาตรการภาษี หนุนผู้ผลิตแบต 23 ม.ค.นี้
5 หุ้น “นิคมฯ-รถอีวี” ดีดบวก! ลุ้นประชุมบอร์ด EV เคาะมาตรการทางภาษี ส่งเสริมผู้ผลิตแบตเตอรี่รถยนต์ไฟฟ้า 23 ม.ค.นี้ 
5 หุ้น “นิคมฯ-รถอีวี” ดีดบวก! ลุ้นประชุมบอร์ด EV เคาะมาตรการทางภาษี ส่งเสริมผู้ผลิตแบตเตอรี่รถยนต์ไฟฟ้า 23 ม.ค.นี้
19 ม.ค. 2566

ผู้สื่อข่าวรายงานว่า วันนี้ (19 ม.ค.66) ราคาหุ้นกลุ่มนิคมอุตสาหกรรม และผู้ผลิตแบตเตอรี่รถไฟฟ้าปรับตัวขึ้นถ้วนหน้า นำโดยบริษัท พลังงานบริสุทธิ์ จำกัด (มหาชน) หรือ EA ล่าสุด ณ เวลา 11:04 น.อยู่ที่ระดับ 89.50 บาท บวก 1.75 หรือ 1.99% สูงสุดที่ระดับ 89.50 บาท ต่ำสุดที่ระดับ 88.50 บาท ด้วยมูลค่าซื้อขาย 312.15 ล้านบาท
ส่วนบริษัท โกลบอล เพาเวอร์ ซินเนอร์ยี่ จำกัด (มหาชน หรือ GPSC ล่าสุด ณ เวลา 11:27 น.อยู่ที่ระดับ 73.00 บาท บวก 0.25 หรือ 0.34% สูงสุดที่ระดับ 73.00 บาท ต่ำสุดที่ระดับ 72.25 บาท ด้วยมูลค่าซื้อขาย 162.53 ล้านบาท
บริษัท ปตท. น้ำมันและการค้าปลีก จำกัด (มหาชน) หรือ OR ล่าสุด ณ เวลา 11:28 น.อยู่ที่ระดับ 23.80 บาท บวก 0.20 หรือ 0.85% สูงสุดที่ระดับ 23.80 บาท ต่ำสุดที่ระดับ 23.60 บาท ด้วยมูลค่าซื้อขาย 169.92 ล้านบาท
บริษัท อมตะ คอร์ปอเรชัน จำกัด (มหาชน) หรือ AMATA ล่าสุด ณ เวลา 11:30 น.อยู่ที่ระดับ 20.20 บาท บวก 0.30 บาท  หรือ 1.51% สูงสุดที่ระดับ 20.30 บาท ต่ำสุดที่ระดับ 19.90 บาท ด้วยมูลค่าซื้อขาย 58.60 ล้านบาท
บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ล่าสุด ณ เวลา 11:32 น.อยู่ที่ระดับ 3.90 บาท บวก 0.06 บาท  หรือ 1.56% สูงสุดที่ระดับ 3.90 บาท ต่ำสุดที่ระดับ 3.84 บาท ด้วยมูลค่าซื้อขาย 201.10  ล้านบาท
บริษัท หลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์วันนี้(19 ม.ค.66) ว่า สำนักงานคณะกรรมการส่งเสริมการลงทุน (BOI) เตรียมเสนอบอร์ดอีวี 23 ม.ค.66 จะเสนอในที่ประชุมคณะกรรมการยานยนต์ไฟฟ้า (บอร์ดอีวี) พิจารณาอนุมัติมาตรการภาษี ส่งเสริมผู้ผลิตแบตเตอรี่รถไฟฟ้าในประเทศ จิตวิทยาบวกต่อหุ้นกลุ่มพร้อมรับโอกาสลงทุนใหม่ เช่น กลุ่มนิคม (AMATA, WHA) กลุ่ม EV Ecosystem อาทิ GPSC, EA, OR
ด้านผู้สื่อข่าวรายงานว่าวานนี้(18ม.ค.66) นายนฤตม์ เทอดสถีรศักดิ์ เลขาธิการคณะกรรมการส่งเสริมการลงทุน (บีโอไอ) เปิดเผยว่า เร็ว ๆ นี้จะมีการประชุมคณะกรรมการยานยนต์ไฟฟ้า (บอร์ดอีวี) ซึ่งมีนายสุพัฒนพงษ์ พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน เป็นประธาน ซึ่งจะมีฝั่งกระทรวงอุตสาหกรรม และกระทรวงพลังงานสลับกันทำหน้าที่เลขาฯบอร์ด ซึ่งครั้งนี้คือกระทรวงอุตสาหกรรม
โดยคาดว่าการประชุมรอบนี้จะมีการเคาะมาตรการทางด้านภาษีจากกระทรวงการคลัง ที่จัดทำโดยสรรพสามิต สำหรับมาตรการส่งเสริมผู้ผลิตแบตเตอรี่รถไฟฟ้า (แบต EV) แน่นอน เนื่องจากมาตรการดังกล่าวเสร็จแล้ว
และที่ผ่านมามาผู้ผลิตแบตรถ EV ได้รับการส่งเสริมจากบีโอไอจำนวนมาก อย่าง BYD คือโครงการที่ 24 เป็นรายล่าสุด และยังมีนักลงทุนอีกหลายรายรอมาตรการดังกล่าว เพื่อเดินหน้าแผนการลงทุนต่อ โดยช่วงที่ผ่านมามีบริษัทที่ยื่นขอรับการส่งเสริมการลงทุนจากบีโอไอ และได้รับการอนุมัติแล้ว 24 โครงการ เงินลงทุนกว่า 20,000 ล้านบาท
แหล่งข่าวจากกระทรวงอุตสาหกรรม กล่าวว่า ในวันที่ 23 ม.ค. 2566 นี้ จะมีการประชุมบอร์ดอีวีแน่นอน และหากเป็นไปตามที่คาดไว้ มาตรการทางภาษีอย่างเงินอุดหนุนผู้ผลิตแบตเตอรี่ในประเทศจะได้รับการอนุมัติ เช่น การอุดหนุนในระดับเซลล์ การอุดหนุนในระดับ Module และการอุดหนุนราคาในระดับ Pack ซึ่งจะคล้ายกับการอุดหนุนราคาให้กับผู้ซื้อรถ EV โดยเงินอุดหนุนจะขึ้นอยู่กับจำนวนของจิกะวัตต์ เมื่อมาตรการนี้ออกมาจะเป็นการสนับสนุนอุตสาหกรรมยานยนต์ไฟฟ้า (EV) ในประเทศไทยที่เกือบจะครบวงจรแล้ว